## Pravilnik o veterinarsko-zdravstvenim uvjetima koje moraju ispunjavati objekti za uzgoj, proizvodnju i stavljanje u promet riba i proizvoda od riba te rakova i proizvoda od rakova

### NN 148/1999 (30.12.1999.), Pravilnik o veterinarsko-zdravstvenim uvjetima koje moraju ispunjavati objekti za uzgoj, proizvodnju i stavljanje u promet riba i proizvoda od riba te rakova i proizvoda od rakova

# MINISTARSTVO POLJOPRIVREDE I ŠUMARSTVA

## PRAVILNIK

### O VETERINARSKO-ZDRAVSTVENIM UVJETIMA KOJE MORAJU ISPUNJAVATI OBJEKTI ZA UZGOJ, PROIZVODNJU I STAVLJANJE U PROMET RIBA I PROIZVODA OD RIBA TE RAKOVA I PROIZVODA OD RAKOVA

I. TEMELJNE ODREDBE

Članak 1.

Ovaj Pravilnik određuje veterinarsko-zdravstvene uvjete koje moraju
ispunjavati objekti za proizvodnju i stavljanje u promet proizvoda ulova i
akvakulture, te proizvoda proizvedenih od njih, namijenjenih za ljudsku
prehranu.

Članak 2.

U smislu ovog Pravilnika pojedini izrazi imaju sljedeća značenja:

a) proizvodi ulova - morske ili slatkovodne životinje, odnosno njihovi
dijelovi, uključujući i ikru, a isključujući vodene sisavce, žabe, puževe i
druge životinje;

b) proizvodi akvakulture - vodeni organizmi rođeni ili uzgojeni u
kontroliranim uvjetima, do njihovog stavljanja u promet u vidu proizvoda. Ribe
i rakovi tržišne veličine, ulovljeni u prirodnom ambijentu te održavani radi
prodaje bez namjere da se poveća njihova težina ne smatraju se proizvodima akvakulture.

Članak 3.

Ovim Pravilnikom određuju se veterinarsko-zdravstveni uvjeti za:

- uzgajališta;

- brodove tvornice;

- objekte za uskladištenje, obradu i preradu proizvoda ulova i akvakulture;

- trgovina na veliko proizvodima ulova i akvakulture: veletržnice i
aukcijske tržnice (burze);

- ambulantnu prodaju proizvoda ulova i akvakulture te proizvoda proizvedenih
od njih.

Članak 4.

1) Prije izgradnje/rekonstrukcije objekata iz članka 3. podstavka 1., 3. i
4. ovoga Pravilnika, mora se podnijeti zahtjev za odobrenje projektne
dokumentacije Ministarstvu poljoprivrede i šumarstva - Upravi za veterinarstvo,
uz koji se prilažu u dva primjerka:

- glavni projekt;

- nacrt lokacije - smještajni plan, s prikazom svih radnih prostorija te
nacrtima svih zgrada s infrastrukturom;

- tlocrt objekta s prikazom svih prostorija;

- specifikacija tehnološke opreme s glavnim karakteristikama i atestima;

- suglasnost na lokaciju nadležnog veterinarskog ureda.

2) Zahtjev za odobrenje objekata iz članka 3. ovoga Pravilnika podnosi se
Ministarstvu poljoprivrede i šumarstva - Upravi za veterinarstvo.

3) Uz zahtjev iz stavka 2. ovoga članka za odobrenje uzgajališta mora se
priložiti:

- suglasnost na lokaciju nadležnog veterinarskog ureda;

- ugovor o korištenju pomorskog dobra ili suglasnost nadležnog tijela za
vodoprivredu;

- tehnološki opis uzgoja ribe;

- nacrt kaveza/ribnjaka na dozvoljenom području;

- izvod iz katastra.

Članak 5.

1) Objekti iz članka 3. podstavka 1., 2. i 3. ovoga Pravilnika, registrirani
za izvoz, moraju imati program određivanja vlastitih kritičnih točaka
zagađenja, koji se sastoji od: HACCP i SSOP programa te programa edukacije
djelatnika.

2) HACCP i SSOP program odobrava Ministarstvo poljoprivrede i šumarstva -
Uprava za veterinarstvo.

II. OPĆE ODREDBE ZA STAVLJANJE U
PROMET PROIZVODA ULOVA I AKVAKULTURE

Članak 6.

Ribe ulovljene u njihovom prirodnom okolišu:

- na ribarskom plovilu nakon ulova moraju se šokirati, sortirati, polediti i
uskladištiti na temperaturi od 0°C do +4°C;

- na brodovima tvornicama moraju se obraditi u smislu iskrvarenja,
odsijecanja glava i peraja, vađenja utrobe, te ohladiti ili zamrznuti.

Članak 7.

1) Nakon ulova rakova, odmah se moraju odstraniti oni koji su mrtvi ili
oštećeni, te prazni oklopi.

2) Obvezno je odstraniti sva strana tijela te druge vodene organizme.

3) Škampi, kozice i jastozi moraju se dobro isprati od vanjske nečistoće.

4) Živi i sirovi (nezamrznuti) škampi i kozice ne smiju biti uskladišteni na
brodu dulje od 6 dana.

5) Rakovi namijenjeni zamrzavanju moraju se zamrznuti najkasnije 12 sati
poslije ulova.

Članak 8.

1) Stavljanje u promet živih školjaka podliježe uvjetima propisanim
Pravilnikom o veterinarsko-zdravstvenim uvjetima za izlov, uzgoj, pročišćavanje
i stavljanje u promet živih školjaka.

2) Prilikom prerade, žive školjke moraju udovoljiti odredbama propisanim
ovim Pravilnikom.

Članak 9.

Proizvodi akvakulture i ulova koji se živi stavljaju u promet, moraju se
stalno držati u uvjetima koji su najprikladniji za njihovo održavanje na
životu.

Članak 10.

1) Zabranjeno je stavljanje u promet:

a) otrovne ribe iz porodica:

- Tetraodontidae (četverozupke),

- Molidae (bucnji),

- Diodontidae (dvozupke),

- Canthigasteridae;

b) proizvoda od riba koji sadrže biotoksine, kao što su ciguatera toksini i
toksini koji izazivaju mišićnu paralizu.

III. UVJETI ZA UZGAJALIŠTA

Članak 11.

1) Uzgajivači su dužni obavijestiti nadležni veterinarski ured o svakoj
dopremi mlađi ili ribe na uzgajalište, kao i o pojavi bolesti i pomora ribe na
uzgajalištu.

2) Uzgajivači su dužni provesti laboratorijsku kontrolu ribe na rezidue,
sukladno odredbama Pravilnika o praćenju rezidua određenih tvari u živim
životinjama i u proizvodima životinjskog podrijetla te članaka 27. do 31. ovoga
Pravilnika.

3) Evidencija o provedenim kontrolama iz stavka 2. ovoga članka čuva se
dvije godine.

4) Svako uzgajalište mora imati osigurane prostorije za odlaganje uginule
ribe, opremljene rashladnim uređajima.

5) Samo uzgajališta koja u svojem sastavu imaju prostorije za sortiranje i
uskladištenje mogu biti registrirana za izvoz.

IV. OPĆI UVJETI ZA OBJEKTE NA KOPNU

Članak 12.

1) Objekti moraju biti izgrađeni na području na kojem nisu ugroženi od, niti
ugrožavaju, industrijske, stambene i druge objekte u okolini.

2) Objekti moraju biti izgrađeni na kompaktnom i ocjedilnom tlu s niskom
razinom podzemnih voda, te izvan područja ugroženog poplavama i klizanju
terena.

Članak 13.

Objekti iz članka 12. ovog Pravilnika
moraju imati:

- čvrstu konstrukciju;

- čvrstu podnu površinu koja se lako čisti, pere i dezinficira, s nagibom za
odvod vode u kanalizaciju;

- dostatan radni prostor;

- glatke zidove koji se lako čiste, peru i dezinficiraju;

- osigurano osvjetljenje tijekom rada jačine 550 lx;

- osigurano osvjetljenje u komorama za uskladištenje od 110 lx;

- opremu i pribor izrađene od nehrđajućeg materijala;

- garderobne i sanitarne prostorije za muške i ženske djelatnike, međusobno
odvojene;

- odgovarajuću opremu i pribor za čišćenje, pranje i dezinficiranje objekta,
opreme i pribora za rad;

- na svim vanjskim vratima postavljenu električnu zračnu zavjesu s
automatskim uključivačem, dostatne jačine da spriječi ulazak insekata u objekt;

- s vanjske strane prozora koji se mogu otvarati postavljenu mrežicu protiv
ulaska insekata;

- osigurano prirodno ili umjetno prozračivanje;

- odgovarajuću opremu za zaštitu od glodavaca i ptica;

- posebne vodootporne i nekorozivne spremnike za riblje proizvode
neprikladne za ljudsku prehranu;

- uređaje za dostatnu opskrbu pitkom vodom, odnosno čistom morskom vodom pod
tlakom;

- higijenski sustav za sakupljanje otpadnih voda;

- u sklopu garderobnih prostorija: osigurana dva garderobna ormarića po
jednom zaposlenom i sjedala, zahode s predprostorima te tuš kabine, čije je
uređenje određeno posebnim propisom.

Članak 14.

1) Zaposleni djelatnici moraju biti obučeni za posao koji obavljaju.

2) Zaposleni djelatnici moraju nositi čistu radnu odjeću i pokrivala za
glavu određena posebnim propisima.

3) Sve prostorije moraju biti čiste, a oprema i pribor moraju se održavati u
higijenski ispravnom stanju.

4) Nakon svakog pranja ručni se alat sanira vodom temperature najmanje 830C, te nakon završetka rada odlaže u za to određene
kasete ili ormare.

5) Objekt se ne smije upotrebljavati u druge svrhe.

V. POSEBNI UVJETI ZA RUKOVANJE
PROIZVODIMA ULOVA I AKVAKULTURE

Članak 15.

1) Poleđeni i neupakirani proizvodi moraju se polediti i uskladištiti
neposredno nakon dopreme u objekt.

2) Obnavljanje leda mora se provoditi onoliko često koliko je to potrebno
tijekom razdoblja koje nije duže od 12 sati.

3) Led koji se upotrebljava mora biti napravljen od pitke ili čiste morske
vode te pohranjen pod higijenskim uvjetima u čistim posudama predviđenim za tu
namjenu.

4) Upakirani proizvodi moraju se skladištiti u komori na temperaturi od 00C do +40C.

5) Proizvodni pogoni moraju imati opremu za zamrzavanje dostatne snage da se
postigne brzo snižavanje temperature.

6) Iz tehničkih razloga vezanih za metodu zamrzavanja i rukovanja takvim
proizvodima, za cijelu ribu zamrznutu u salamuri i predviđenu za konzerviranje
u limenkama mogu se dopustiti temperature do -90C.

7) Svaka rashladna komora mora biti opremljena termometrom s grafičkim
bilježenjem temperature te jednim kontrolnim termometrom, postavljenima na
mjestu gdje je temperatura u prostoriji najviša, kao i posebnim posudama za
odvod vode spojenim s podnom kanalizacijom, te zaštitnom mrežom na izvodnoj
cijevi uređaja za hlađenje.

Članak 16.

Objekti u kojima se provode postupci odmrzavanja proizvoda od riba moraju
ispunjavati sljedeće uvjete:

- proizvodi se moraju odmrzavati na način da se spriječi njihovo
kontaminiranje te omogući adekvatno otjecanje vode koja nastaje pri otapanju;

- dozvoljava se odmrzavanje na zraku sobne temperature, vodom ili u komori
za odmrzavanje;

- obradu i preradu proizvoda nakon odmrzavanja treba provesti što je prije
moguće;

- odmrznuti proizvodi koji se izravno stavljaju u promet moraju biti posebno
obilježeni.

Članak 17.

1) Prilikom provođenja postupaka konzerviranja, filetiranja, dimljenja,
soljenja, mariniranja, kuhanja rakova i školjaka, sušenja ribljeg mesa te
daljnje mehaničke prerade ribljeg mesa, mora se:

- izbjeći svaka kontaminacija proizvoda;

- voditi posebna evidencija o provođenju samog postupka (bilježiti
temperatura, vrijeme termičke obrade, sadržaj soli, pH, sadržaj vode);

- posude i pribor koji se pri tom koristi moraju se redovito i temeljito
čistiti te dezinficirati.

2) Proizvođač mora osigurati provjere djelotvornosti tehničkih postupaka kod
konzerviranja proizvoda od riba, na način da provodi:

- test inkubacije: inkubiranje konzervi na temperaturi od 370C kroz 7 dana, ili na temperaturi od 350C kroz 10 dana;

- mikrobiološka ispitivanja sadržaja konzervi i limenki u odobrenom
laboratoriju.

3) Riba i proizvodi od riba koji se konzumiraju sirovi ili gotovo sirovi
moraju se zamrzavati na temperaturi koja nije viša od -200C u svim dijelovima proizvoda, kroz najmanje
24 sata.

4) Postupak opisan u stavku 3. ovoga članka odnosi se na:

a) riblje meso koje se konzumira sirovo ili gotovo sirovo, kao npr. sirova
haringa "Maatje";

b) haringe, lokarde, papaline i divlji losos iz Atlantika ili Pacifika, ako
su podvrgnuti postupku dimljenja kojim se postiže unutrašnja temperatura
proizvoda manja od 600C;

c) marinirana i/ili soljena haringa kada postupak mariniranja nije dostatan
za uništavanje ličinki nematoda.

VI. VETERINARSKO-ZDRAVSTVENI UVJETI
KOJE MORAJU ISPUNJAVATI OBJEKTI ZA USKLADIŠTENJE, OBRADU I PRERADU PROIZVODA
ULOVA I AKVAKULTURE

Članak 18.

1) Objekti za uskladištenje, obradu i preradu proizvoda ulova i akvakulture,
ovisno od toga koju vrstu proizvodnje obavljaju, moraju imati sljedeće
prostore/prostorije:

 1. za prijem žive ribe s rampom koja omogućava istovar

 2. za uskladištenje žive ribe sa spremnicima koji imaju dovod
vode i kisika

 3. za ubijanje ribe

 4. za obradu ribljeg mesa (evisceraciju i čišćenje)

 5. za rasijecanje ribljeg mesa

 6. komoru za uskladištenje leda s ledomatom

 7. komoru za uskladištenje svježeg ribljeg mesa na temperaturi od
00C do +40C

 8. za zadržano riblje meso

 9. za konfiskat

10. za sortiranje svježeg ribljeg mesa

11. komoru za uskladištenje zamrznutog ribljeg mesa na temperaturi od
-180C

12. tunel za zamrzavanje

13. prostoriju ili komoru za odmrzavanje

14. za salamurenje ribljeg mesa

15. za soljenje ribljeg mesa

16. za pripremu začina i aditiva

17. za miješanje ribljeg mesa s povrćem i drugim sastojcima

18. za oblikovanje i punjenje proizvoda

19. za toplinsku obradu i dimljenje proizvoda

20. za sterilizaciju kontaktne ambalaže

21. za uskladištenje začina i aditiva

22. za termostatiranje konzervi

23. za uskladištenje svježeg povrća

24. skladište za suhi bakalar s dodatnim prozračivanjem i temperaturom do
+150C

25. za pripremu suhog bakalara

26. za kuhanje, iskoštavanje i pranje kuhanog bakalara

27. za pripremu povrća

28. za usitnjavanje ribljeg mesa

29. za hlađenje i pakiranje gotovog proizvoda čija temperatura ne prelazi
+100C

30. za pakiranje

31. za uskladištenje materijala i pribora za pakiranje

32. za pranje i sanitaciju opreme

33. za veterinarsku inspekciju

34. garderobnu i sanitarnu prostoriju

35. za odmor radnika

36. za čišćenje, pranje i sterilizaciju prijevoznih sredstava.

2) Izgradnja, uređenje i opremljenost prostora/prostorija iz stavka 1. ovoga
članka, kao i način na koji se obavljaju pojedini poslovi, moraju ispunjavati
uvjete propisane člancima 12. do 17. ovoga Pravilnika.

VII. POSEBNI VETERINARSKO ZDRAVSTVENI
UVJETI KOJE MORAJU ISPUNJAVATI VELETRŽNICE I AUKCIJSKE TRŽNICE (BURZE)

Članak 19.

1) Dijelovi aukcijskih tržnica (burzi) i veletržnica na kojima se izlažu
proizvodi ulova i akvakulture te proizvodi proizvedeni od njih radi prodaje,
moraju biti natkriveni.

2) Aukcijske tržnice (burze) i veletržnice u kojima se proizvodi iz stavka
1. ovoga članka uskladištavaju prije ili nakon prodaje, moraju imati dostatno
velike komore za njihovo uskladištenje na temperaturi od 00C do +40C.

3) Aukcijske tržnice (burze) i veletržnice moraju imati prostoriju
opremljenu za potrebe inspekcije.

VIII. POSEBNI
VETERINARSKO-ZDRAVSTVENI UVJETI KOJE MORAJU ISPUNJAVATI VOZILA ZA AMBULANTNU
PRODAJU PROIZVODA ULOVA I AKVAKULTURE TE PROIZVODA PROIZVEDENIH OD NJIH

Članak 20.

1) Ambulantna prodaja obavlja se u posebno izoliranom dijelu vozila.

2) Vozilo iz stavka 1. ovoga članka mora biti pogodno za pranje, čišćenje i
dezinfekciju.

3) Vozilo iz stavka 1. ovoga članka mora imati:

- rashladnu vitrinu koja održava propisanu temperaturu proizvoda, s
prozirnom stijenkom okrenutom prema kupcu, a po potrebi i dostatnu količinu
leda;

- dostatnu količinu vode za održavanje higijene pribora i osoblja;

- uređaj za ozračivanje (aeraciju) vode, ako se prodaje živa riba;

- poseban ispust s donje strane i spremnik za skupljanje otpadnih voda.

IX. VETERINARSKO-ZDRAVSTVENI UVJETI
KOJE MORAJU ISPUNJAVATI BRODOVI TVORNICE I RIBARSKA PLOVILA

Članak 21.

1) Brodovi tvornice i ribarska plovila moraju:

- imati izdvojen prihvatni prostor za prihvat riba u obliku bazena ili
boksova, dostatno velikih da se svaki sljedeći ulov odijeli od prethodnog;

- imati osiguran sustav prijenosa iz prihvatnog u radni dio;

- imati dostatne radne prostore za pripremu i preradu proizvoda, te
zamrzavanje/brzo zamrzavanje;

- imati skladišni prostor za gotove proizvode, dostatan i konstruiran tako
da se lako čisti,

- osigurati mjesto za pohranu ambalaže, odvojeno od prostorija i pripremu i
preradu proizvoda;

- imati hermetički zatvorene spremnike za odlaganje konfiskata;

- imati opremu koja pod tlakom opskrbljuje pitkom vodom ili čistom morskom
vodom;

- imati hidrauličke instalacije, raspoređene i zaštićene na način  koji
 onemogućava  kontaminaciju proizvoda istjecanjem ulja;

- osigurati uređenje i opremljenost prostora, kao i opreme i alata koji se
upotrebljava pri radu, u skladu s uvjetima propisanim člancima 13. i 14. ovoga
Pravilnika.

2) Brodovi tvornice na kojima se proizvodi iz članka 1. ovoga Pravilnika
zamrzavaju, moraju imati:

- rashladne uređaje dostatne snage da brzo postižu niske temperature, tako
da temperatura u središtu proizvoda udovoljava zahtjevima ovog Pravilnika;

- rashladne uređaje dostatne snage da održavaju ribu i proizvode od ribe u
skladišnim komorama na temperaturi koja udovoljava zahtjevima ovog Pravilnika;

- skladišne komore opremljene sustavima za bilježenje temperature,
postavljenim na vidnom i odgovarajućem mjestu;

- komoru za prihvat ulovljene ribe, ledomat te komoru za prihvat leda.

Članak 22.

1) Ulov na brodu mora biti zaštićen od učinka sunčanih zraka.

2) Ako se proizvodi ulova i akvakulture ispiru, voda koja se upotrebljava
mora biti pitka ili čista morska voda, radi sprječavanja kontaminacije.

3) Ribarska plovila kraća od 15 m:

- moraju osigurati led u za tu namjenu prilagođenom spremniku;

- moraju pohraniti ulov u zasebni, odgovarajući prostor,

- ne smiju s ulovom ostati na moru duže od osam sati.

Članak 23.

1) Proizvodi ulova i akvakulture se nakon ulova na ribarskom plovilu:

- odmah šokiraju;

- nakon šokiranja obavlja se sortiranje, stavljanje u kašete i poleđivanje;

- poleđeni proizvodi se u kašetama stavljaju u komoru za uskladištenje na
temperaturi od 00C do +40C, gdje ostaju do istovara.

2) Ako se na ribarskim plovilima obavlja evisceracija te odsijecanje škrga,
peraja ili drugih dijelova, pribor koji se koristi mora biti izrađen od
materijala otpornog na koroziju, te uvijek čist.

3) Oprema za istovar proizvoda mora biti izrađena od materijala koji se lako
čisti i dezinficira.

4) Tijekom istovara mora se izbjeći kontaminacija, te osigurati:

- da se istovar obavlja brzo;

- da se proizvodi bez odlaganja pohrane na odgovarajući temperaturni režim;

- da se ne dopusti uporaba opreme i pribora ili takvo rukovanje koje *može*
prouzročiti nepotrebno oštećenje jestivih dijelova, odnosno proizvoda.

X. PAKIRANJE I OZNAČAVANJE POŠILJAKA

Članak 24.

1) Pakiranje se mora obavljati u higijenskim uvjetima, radi sprječavanja
kontaminacije proizvoda.

2) Materijal koji se koristi za pakiranje:

- ne smije biti takav da mijenja organoleptička svojstva proizvoda;

- ne smije na proizvode prenositi tvari štetne po ljudsko zdravlje;

- mora biti dostatno čvrst da spriječi oštećenje proizvoda,

- prije uporabe mora biti pohranjen u zasebnoj prostoriji i zaštićen od
prašine i kontaminacije.

3) Iz popratne dokumentacije i oznaka na pakovini mora biti vidljivo iz
kojeg je objekta pošiljka otpremljena.

XI. SKLADIŠTENJE I PRIJEVOZ

Članak 25.

1) Proizvodi se prilikom skladištenja moraju pohraniti na propisanim
temperaturama, i to:

- svježi ili odmrznuti proizvodi te kuhani i ohlađeni rakovi i školjke: od 00C do +40C;

- zamrznuti proizvodi, osim ribe zamrznute u salamuri i namijenjene konzerviranju:
do -180C,

- prerađeni proizvodi: na temperaturama navedenim u proizvođačkoj
specifikaciji;

- sušeni proizvodi: od 00C do +150C, u prostorijama u kojima je osigurano
pojačano prozračivanje.

2) Proizvodi se ne smiju skladištiti i prevoziti s drugim proizvodima koji
bi ih mogli kontaminirati ili utjecati na promjenu njihovih organoleptičkih
svojstava.

3) Vozila u kojima se obavlja prijevoz proizvoda moraju biti posebno
prilagođena, opremljena uređajem koji osigurava održavanje propisane temperature,
sa stranicama koje se mogu lako čistiti, prati i dezinficirati.

4) Prije svakog prijevoza vozilo se mora temeljito očistiti, oprati i
dezinficirati.

5) Otpadne vode iz vozila ne smiju izravno istjecati u okoliš.

XII. UVOZ

Članak 26.

1) Proizvodi iz članka 1. ovoga Pravilnika mogu se uvoziti iz objekata koji
su na listi odobrenih objekata zemalja iz kojih je dozvoljen uvoz u Republiku
Hrvatsku.

2) Uvoznik mora ishoditi rješenje Uprave za veterinarstvo Ministarstva
poljoprivrede i šumarstva kojim se utvrđuje da ne postoje
veterinarsko-zdravstvene smetnje za uvoz.

3) Uz zahtjev za donošenje rješenja *iz stavka 2.* ovoga članka mora se
priložiti prethodna suglasnost Uprave za ribarstvo Ministarstva poljoprivrede i
šumarstva te Državne uprave za zaštitu prirode i okoliša, ako se radi o vrstama
za koje je to određeno posebnim propisom.

4) U slučaju uvoza u Republiku Hrvatsku živih riba ili mlađa radi daljnjeg
uzgoja, mora se obaviti karantena.

XIII. ZDRAVSTVENA KONTROLA I PRAĆENJE
UVJETA PROIZVODNJE

*Organoleptičke kontrole*

Članak 27.

Proizvodi iz članka 1. ovoga Pravilnika koji se stavljaju u promet, u
pogledu organoleptičkih svojstava, moraju udovoljavati uvjetima propisanim
Pravilnikom o načinu obavljanja stalnoga veterinarsko-sanitarnoga pregleda
životinja za klanje i proizvoda životinjskog porijekla.

*Kontrola na parazite*

Članak 28.

Kontrola na parazite proizvoda iz članka 1. ovoga Pravilnika koji se
stavljaju u promet obavlja se u skladu s odredbama Pravilnika o načinu
obavljanja stalnoga veterinarsko-sanitarnoga pregleda životinja za klanje i
proizvoda životinjskog porijekla.

*Kemijske kontrole*

Članak 29.

1) Prije stavljanja u promet riba i proizvoda od riba mora se provesti
ispitivanje na:

a) TVB-N (Total Volatile Basic Nitrogen - ukupni isparivi bazni dušik),

b) TMA-N (Trimethylamine Nitrogen),

c) Histamin.

2) U slučaju ispitivanja na histamin iz stavka 1. točke c) ovoga članka, od
svake proizvodne serije ribe ili proizvoda od riba uzima se 9 uzoraka.

3) Srednja vrijednost količine histamina u pretraženih 9 uzoraka ne smije
biti veća od 100 ppm. Samo dva od pretraženih 9 uzoraka mogu sadržavati
histamin u količini od 100 do 200 ppm, ali nijedan uzorak ne smije sadržavati
više od 200 ppm histamina.

4) Limiti iz stavka 3. ovoga članka isključivo se primjenjuju na porodice:
Scombridae (skuša) i Clupeidae (srdele), osim ako su ribe iz navedenih porodica
podvrgnute postupku enzimatskog zrenja u salamuri u kojem slučaju mogu imati
višu razinu histamina, ali ne dvostruko veću od vrijednosti propisanih u stavku
3. ovoga članka.

*Zagađivači iz okoliša*

Članak 30.

Proizvodi ulova i akvakulture koji se stavljaju u promet ne smiju u svojim
jestivim dijelovima sadržavati zagađivače koji su prisutni u vodenom okolišu,
kao što su teški metali i organoklorirane tvari, u količinama većim od
maksimalno dozvoljenih.

*Mikrobiološke analize*

Članak 31.

Mikrobiološki standardi za proizvode iz članka 1. ovoga Pravilnika, koji se
stavljaju u promet, moraju udovoljavati standardima propisanim Pravilnikom o
mikrobiološkim standardima za namirnice.

XIV. ZAVRŠNE ODREDBE

Članak 32.

Fizičke i pravne osobe koje obavljaju djelatnosti za koje su
veterinarsko-zdravstveni uvjeti propisani ovim Pravilnikom na dan njegovog
stupanja na snagu, moraju uskladiti svoje poslovanje s njegovim odredbama do
31. prosinca 2000. godine.

Članak 33.

Ovaj Pravilnik stupa na snagu osmog dana od njegove objave u "Narodnim
novinama".

Klasa: 322-01/99-01/85
Urbroj: 525-01-99-02
Zagreb, 10. prosinca 1999.

Ministar
**mr. sc. Ivan Đurkić,** v. r.

Pravilnik, NN 148/1999-2263